SKRIFTLIG FORESPØRGSEL E-1010/00

af Cristiana Muscardini (UEN) til Kommissionen

(31. marts 2000)

Om: Bekæmpelse af aids-epidemien i Afrika

Oplysningerne vedrørende aids' udbredelse i Afrika og dens skæbnesvangre følger for Afrika syd for Sahara er foruroligende. Ud af 33,6 mio. aids-patienter i verden befinder 23,3 mio. sig i dette område. Denne sygdom har allerede dræbt 13,7 mio. mennesker i Afrika (10 gange flere end de afrikanske krige) og har gjort 10 mio. børn forældreløse. I slutningen af år 2000 kommer dette tal op på 13 mio.

Efter at FN's generalsekretær har erklæret, at aids er 2000-tallets afrikanske pest, og at det er nødvendigt at iværksætte omgående forebyggende foranstaltninger, fremstille billige lægemidler og distribuere dem som en absolut prioritet, har FN's Sikkerhedsråd bevilget yderligere 100 mio. dollars til aids-bekæmpelsen.

1. I hvilket omfang bidrager EU hertil?

2. Hvilke stater er dets bistand rettet til?

3. Eksisterer der instrumenter til kontrol med forvaltningen og effektiviteten af denne bistand?

4. Ville det i betragtning af omfanget af tragedien i området syd for Sahara ikke være mere hensigtsmæssigt at koncentrere bestræbelserne om dette område?

5. Finder der et samarbejde sted mellem EU og andre internationale organisationer med henblik på en systematisk samordning af aids-bekæmpelsen på dette kontinent?

Svar afgivet på Kommissionens vegne af Poul Nielson

(12. maj 2000)

Kommissionen er yderst bekymret over den tragiske udbredelse, som hiv/aids-epidemien er ved at få i Afrika, og i de seneste år har den gjort en stor indsats for at opbygge stærke partnerskaber med de hårdest ramte lande ved hjælp af to hovedinstrumenter. Under en række programmer, der finansieres af Den Europæiske Udviklingsfond (EUF) gennemføres der i 1999/2000 målrettede hiv/aids-bekæmpelsesforanstaltninger til et beløb af 30 mio. EUR. EUF-programmerne indbefatter også støtte til udvikling af sundhedssystemer ud fra den begrundelse, at hvis man på lang sigt skal have held til at forebygge og behandle hiv/aids, må indsatsen baseres på et arbejde inden for flere forskellige sektorer. I 1999 blev der afsat 16,5 mio. EUR til hiv/aids-foranstaltninger over den særlige budgetpost for hiv/aids- og befolkningsspørgsmål, hvoraf over halvdelen gik til Afrika. For år 2000 er der bevilget 20 mio. EUR til foranstaltninger i tilknytning til en generel forbedring af adgangen til serviceorganer, der tager sig af seksualvejledning og oplysning om reproduktiv sundhed, forebyggelse af hiv-overførsel fra mor til barn, udvikling af økonomisk overkommelige måder til at øge adgangen til den mest nødvendige pleje af personer, der lider af hiv/aids og kønssygdomme, undersøgelse af de grundlæggende spørgsmål af økonomisk og folkesundhedsmæssig art i forbindelse med en potentiel aids-vaccine og udvikling af sektorstrategier med henblik på at stille diverse anti-mikrobielle midler til rådighed for de mest udsatte kvinder i udviklingslandene.

For år 2000 har Kommissionen efterkommet De Forenede Nationers appel om partnerskab til fordel for Afrika, der tager sigte på en øget politisk styring og mobilisering med henblik på en forstærket respons på hiv/aids i Afrika, og den har undertegnet en aftale til 20 mio. EUR med en række AVS-stater med henblik på særlige interventioner i denne sektor.

Kommissionen anvender størstedelen af sine ressourcer på dette område på Afrika, men på linje med andre partnere er den af den opfattelse, at forebyggelse i lande, der befinder sig i en før-epidemisk fase, såsom visse asiatiske eller latinamerikanske lande, fortsat er vigtig, hvis man vil have en verdensomspændende indvirkning på spredningen af sygdommen.

Den af Kommissionen ydede bistand overvåges regelmæssigt. Der blev allerede i 1993 og 1997 udført to større evalueringer. En tredje evaluering blev påbegyndt i 1999 med det formål at tage alle sundhedssektoraktiviteter op til fornyet overvejelse.

Kommissionen arbejder i snævert samarbejde med De Forenede Nationers partnere, især med det fælles og sam-sponsorerede FN-program vedrørende hiv/aids (UNAIDS) og med Verdenssundhedsorganisationen (WHO), med også med United States Agency for International development (USAID) og Verdensbanken. Kommissionen er sammen med alle internationale partnere involveret i de større debatter om adgang til lægemidler inden for rammerne af aftalen om de handelsrelaterede aspekter af intellektuelle ejendomsrettigheder (TRIPS-aftalen) og gennem forhandlinger med lægemiddelindustrien.

I Kommissionens meddelelse til Europa-Parlamentet og Rådet(1) med titlen Om øget solidaritet med henblik på bekæmpelse af aids i udviklingslande understreger den som forpligtelse til at styrke samarbejdet med alle offentlige og private aktører inden for sektoren, at forbedre adgangen til pleje og at udvikle nye mekanismer til fordel for en øget finansiel solidaritet.

I de seneste år har Kommissionen været i stand til at tilrettelægge og finansiere en meget betydelig forskning om dette emne inden for rammeprogrammet, herunder den for nylig afsluttede undersøgelse om udbredelsen af hiv blandt grupper af meget unge kvinder i Østafrika. Der er desuden sket en væsentlig opgradering af forskningen i vaccine, med iværksættelse i begyndelsen af år 2000 af en forskning i en bredspektret hiv-vaccine, der indebærer en multipartnerindsats i Fællesskabet til et beløb af omkring

20 mio. EUR. En omfattende afprøvning af fællesskabsudviklede antimikrobielle midler som en ekstra måde for kvinder til forebyggelse af hiv-overførsel er undervejs tillige med en yderligere forskning i, hvorledes man kan tilrettelægge kontrollen med tuberkulose, der er den væsentligste dødsårsag i tilknytning til aids. Kommissionen har i den nærmeste fremtid i sinde at foretage en betydelig opgradering af sin forskningsindsats.

(1) KOM(98) 407.